b"\n_START_ARTICLE_\nAlliance Fran\xc3\xa7aise de Sabadell\n_START_SECTION_\nActivitat\n_START_PARAGRAPH_\nEn la vessant de centre ling\xc3\xbc\xc3\xadstic, imparteix cursos de franc\xc3\xa8s a la seva seu, incloent-hi\xc2\xa0esplais d'estiu, a escoles i empreses de la regi\xc3\xb3. Actua com a centre d\xe2\x80\x99ex\xc3\xa0mens oficials de llengua francesa autoritzat pel Ministeri d\xe2\x80\x99educaci\xc3\xb3 franc\xc3\xa8s, per als diplomes DELF-DALF i TCF, i com a centre delegat de l\xe2\x80\x99Alliance Fran\xc3\xa7aise de Par\xc3\xads per als ex\xc3\xa0mens DAEFLE. \xc3\x89s col\xc2\xb7laboradora del Ministeri d\xe2\x80\x99Immigraci\xc3\xb3, Diversitat i Inclusi\xc3\xb3 de Quebec per a la formaci\xc3\xb3 en llengua francesa dels immigrants, i de diverses Universitats catalanes i franceses._NEWLINE_En la vessant cultural, ofereix exposicions d\xe2\x80\x99arts visuals, concerts, projeccions, confer\xc3\xa8ncies, recitals po\xc3\xa8tics, representacions teatrals\xc2\xa0 i cursos d\xe2\x80\x99Humanitats a trav\xc3\xa9s de l\xe2\x80\x99Ateneu Alliance.\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99entitat \xc3\xa9s fundada el 1974 per un equip de joves professors de franc\xc3\xa8s encap\xc3\xa7alat pel Robert Ferrer Chaler, personalitat referent de la cultura sabadellenca que ser\xc3\xa0 condecorat el 2007 per l\xe2\x80\x99Estat franc\xc3\xa8s com a Officier dans l\xe2\x80\x99Ordre des Palmes Acad\xc3\xa9miques, en reconeixement a la seva contribuci\xc3\xb3 a la difusi\xc3\xb3 de la llengua i la cultura franceses. _NEWLINE_El 1995 l'entitat adquireix la Casa Taul\xc3\xa9, un emblem\xc3\xa0tic edifici que fou constru\xc3\xaft el 1902 per ser casa pairal del fabricant de maquin\xc3\xa0ria t\xc3\xa8xtil Josep Taul\xc3\xa9, del qual la fam\xc3\xadlia hi va viure fins al 1958. Amb la compra i rehabilitaci\xc3\xb3 de la Casa Taul\xc3\xa9, a\xc2\xa0Sabadell, l'associaci\xc3\xb3 va posar-la a disposici\xc3\xb3 de la ciutat, fidel a la seva vocaci\xc3\xb3 de servei p\xc3\xbablic. _NEWLINE_L'edifici t\xc3\xa9 una superf\xc3\xadcie total de 650 m\xc2\xb2. A les dues plantes superiors hi ha aules per a l'ensenyament de la llengua i una mediateca. El 2005 es van instal\xc2\xb7lar 36 plaques fotovoltaiques que ocupen el terrat de la casa.La planta baixa \xc3\xa9s un espai p\xc3\xbablic amb recepci\xc3\xb3, sala d'exposicions, cafeteria-restaurant amb sala i pati. _NEWLINE_Aquest pati alberga regularment concerts, recitals, confer\xc3\xa8ncies i altres esdeveniments dins la programaci\xc3\xb3 cultural de l\xe2\x80\x99entitat. Diverses personalitats han participat en aquesta programaci\xc3\xb3: Rafael Alberti i Louis Aragon els anys 80, i m\xc3\xa9s recentment, figures del m\xc3\xb3n de la m\xc3\xbasica (Jordi Savall, Maria Hinojosa, Fabiola Toupin, Nena Venetsanou), les arts visuals (Joan Fontcuberta, Antoni Taul\xc3\xa9, Maurice Maillard, Xavier Oriach, Frederic Amat, Tom Carr, Mathieu Pernot), les arts esc\xc3\xa8niques i cinematogr\xc3\xa0fiques (l\xe2\x80\x99actor Pascal Greggory, la documentalista Simone Bitton) i les\xc2\xa0Humanitats (l\xe2\x80\x99economista Fr\xc3\xa9d\xc3\xa9ric Lordon, el professor Richard Monvoisin)."